CELEX: 32014R0561
Language: sl
Date: 2014-05-06 00:00:00
Title: Uredba Sveta (EU) št. 561/2014 z dne 6. maja 2014 o ustanovitvi Skupnega podjetja ECSEL  Besedilo velja za EGP

7.6.2014   
            
            
               SL
            
            
               Uradni list Evropske unije
            
            
               L 169/152
            
         UREDBA SVETA (EU) št. 561/2014
   z dne 6. maja 2014
   o ustanovitvi Skupnega podjetja ECSEL
   (Besedilo velja za EGP)
   SVET EVROPSKE UNIJE JE –
   ob upoštevanju Pogodbe o delovanju Evropske unije ter zlasti člena 187 in prvega odstavka člena 188 Pogodbe,
   ob upoštevanju predloga Evropske komisije,
   ob upoštevanju mnenja Evropskega parlamenta,
   ob upoštevanju mnenja Evropskega ekonomsko-socialnega odbora (1),
   ob upoštevanju naslednjega:
   
               (1)
            
            
               Javno-zasebna partnerstva v obliki skupnih tehnoloških pobud so bila prvotno določena v Sklepu št. 1982/2006/ES Evropskega parlamenta in Sveta (2).
            
         
               (2)
            
            
               Odločba Sveta 2006/971/ES (3) je določala posebna javno-zasebna partnerstva, ki naj se podpirajo, vključno z javno-zasebnimi partnerstvi skupnih tehnoloških pobud na posebnih področjih nanoelektronike (ENIAC) in vgrajenih računalniških sistemov (ARTEMIS).
            
         
               (3)
            
            
               V sporočilu Komisije z naslovom: „Evropa 2020 Strategija za pametno, trajnostno in vključujočo rast“ (v nadaljnjem besedilu: strategija Evropa 2020), ki sta jo potrdila Evropski parlament in Svet, je poudarjeno, da je treba razviti ugodne pogoje za naložbe v znanje in inovacije, da bi dosegli pametno, trajnostno in vključujočo rast v Uniji.
            
         
               (4)
            
            
               Uredba (EU) št. 1291/2013 Evropskega parlamenta in Sveta (4) je vzpostavila Obzorje 2020 - okvirni program za raziskave in inovacije (2014–2020) (v nadaljnjem besedilu: Obzorje 2020). Obzorje 2020 ima namen doseči večji učinek glede na raziskave in inovacije z združevanjem sredstev Obzorje 2020 in sredstev zasebnega sektorja v okviru javno-zasebnih partnerstev na ključnih področjih, na katerih bi lahko raziskave in inovacije prispevale k obsežnejšim ciljem Unije na področju konkurenčnosti, privabile zasebne naložbe in pomagale pri spoprijemanju z družbenimi izzivi. Ta partnerstva bi morala temeljiti na dolgoročni zavezi, ki vključuje uravnotežen prispevek vseh partnerjev, nositi bi morala odgovornost za dosego svojih ciljev in biti usklajena s strateškimi cilji Unije na področju raziskav, razvoja in inovacij. Upravljanje in delovanje teh partnerstev bi moralo biti odprto, pregledno, učinkovito in uspešno, sodelovanje v njih pa bi morali omogočiti širokemu krogu zainteresiranih strani, dejavnih na posameznih področjih. V skladu z Uredbo (EU) št. 1291/2013 je lahko udeležba Unije v navedenih partnerstvih v obliki finančnih prispevkov za skupna podjetja, ustanovljena na podlagi člena 187 Pogodbe o delovanju Evropske unije (PDEU) na podlagi Sklepa št. 1982/2006/ES.
            
         
               (5)
            
            
               V skladu z Uredbo (EU) št. 1291/2013 in Sklepom Sveta 2013/743/EU (5) bi bilo treba skupnim podjetjem, ustanovljenim na podlagi Sklepa št. 1982/2006/ES, zagotoviti dodatno podporo pod pogoji iz Sklepa 2013/743/EU. Prednostna naloga v zvezi z vodilnim položajem v industriji se nanaša na dve specifični področji dejavnosti v okviru informacijskih in komunikacijskih tehnologij: „mikro- in nanoelektroniko“ ter „novo generacijo komponent in sistemov, inženiring naprednih in pametnih vgrajenih komponent in sistemov“. ARTEMIS in ENIAC bi bilo treba združiti v eno pobudo.
            
         
               (6)
            
            
               Komisija je v sporočilu z dne 26. junija 2012 z naslovom: „Evropska strategija za ključne omogočitvene tehnologije – pot do rasti in delovnih mest“ ključne omogočitvene tehnologije, med katere spadata mikro- in nanoelektronika, opredelila kot nepogrešljive vire inovacij. Trenutno obstaja vrzel med generacijo osnovnega znanja in njegovim poznejšim trženjem v obliki blaga in storitev. Odpraviti jo je treba z usmerjenim poudarkom na pilotnih proizvodnih linijah in inovativnih pilotnih projektih, vključno s tistimi večjega obsega, da se pod industrijskimi pogoji doseže validiranje tehnologije in proizvodov ter doseže večja integracija in medsebojno bogatenje med različnimi ključnimi omogočitvenimi tehnologijami.
            
         
               (7)
            
            
               V skladu s sporočilom Komisije z dne 23. maja 2013 z naslovom: „Evropska strategija za mikro- in nanoelektronske komponente in sisteme“ mikro- in nanoelektronske komponente in sistemi krepijo inovacije in konkurenčnost v vseh glavnih gospodarskih sektorjih. Zaradi pomembnosti področja in izzivov, s katerimi se srečujejo zainteresirane strani v Uniji, je treba nujno ukrepati, da v evropski inovacijski in vrednostni verigi ne bi bilo šibkega člena. Predlaga se torej ustanovitev mehanizma na ravni Unije, ki bi združeval in usmerjal zagotavljanje podpore, ki jo za raziskave in inovacije v elektronske komponente in sisteme namenjajo države članice, Unija in zasebni sektor.
            
         
               (8)
            
            
               Da bi ponovno zavzeli vodilni položaj v nanoelektronskem ekosistemu v Evropi, so zainteresirane strani iz industrije in raziskovalnega področja predlagali strateški program za raziskave in inovacije s skupnimi naložbami v višini 100 milijard EUR v obdobju do leta 2020, kar naj bi svetovne prihodke iz nanoelektronike v Evropi povečalo za več kot 200 milijard EUR letno ter v Evropi ustvarilo dodatnih 250 000 neposrednih in induciranih delovnih mest.
            
         
               (9)
            
            
               Pojem „elektronske komponente in sistemi“ bi moral obsegati področje mikro- in nanoelektronike ter področje vgrajenih/kibernetsko-fizičnih in pametnih integriranih sistemov in aplikacij.
            
         
               (10)
            
            
               Skupno podjetje ENIAC, ki je bilo ustanovljeno z Uredbo Sveta (ES) št. 72/2008 (6), je uspešno uresničilo agendo za raziskave z okrepitvijo ustreznih področij v nanoelektroniki, na katerih je Evropa z mobilizacijo naložb v prednostna področja in vključitvijo celotnega ekosistema izboljšala konkurenčnost.
            
         
               (11)
            
            
               Skupno podjetje ARTEMIS, ki je bilo ustanovljeno z Uredbo Sveta (ES) št. 74/2008 (7), je uspešno dokazalo svoj strateški pomen, ki pri tehničnih vprašanjih, ki jih je treba obravnavati, vodenje od zgoraj navzdol združuje z opredelitvijo od spodaj navzgor, s čimer je pritegnilo projekte z neposredno pomembnimi rezultati za industrijo.
            
         
               (12)
            
            
               V vmesnih ocenah skupnih podjetij ENIAC in ARTEMIS je bilo ugotovljeno, da sta uporabni in prilagojeni orodji za združevanje naporov ter da znatno vplivata na pripadajoča področja. Raziskovalna področja skupnih podjetij ENIAC in ARTEMIS bi se morala podpirati še naprej, da se nadalje izboljša konkurenčnost industrije elektronskih komponent in sistemov v Evropi ter se prizadevanja osredotočijo na nabor strateških dejavnosti, o katerih se dogovorijo zasebne in javne zainteresirane strani, vključene v pobudi.
            
         
               (13)
            
            
               Pri nadaljnji podpori za raziskovalne programe na področju nanoelektronike in vgrajenih računalniških sistemov bi bilo treba upoštevati izkušnje, pridobljene pri poslovanju skupnih podjetij ENIAC in ARTEMIS, vključno z izsledki njihovih vmesnih ocen, priporočili zainteresiranih strani ter potrebo po učinkovitem sodelovanju in sinergiji virov.
            
         
               (14)
            
            
               Interakcija se je med zainteresiranimi stranmi evropskih tehnoloških platform ARTEMIS, ENIAC in evropske tehnološke platforme za integracijo pametnih sistemov (EpoSS) povečala, kot to podrobno določa strateška agenda za raziskave in inovacije na visoki ravni, ki jo je leta 2012 objavila industrija komponent in sistemov IKT. Da bi čim bolje zajeli in poglobili sinergije, ki izhajajo iz teh interakcij, bi bilo treba ustanoviti enotno skupno podjetje (v nadaljnjem besedilu: Skupno podjetje ECSEL), ki bi vključilo elektronske komponente in sisteme, vključno s predhodnimi dejavnostmi skupnih podjetij ARTEMIS in ENIAC, ter uporabljalo strukturo, ki bi bila bolj primerna njegovemu namenu, kot tudi pravila, kar bo povečalo učinkovitost in zagotovilo poenostavitev. V ta namen bi moralo Skupno podjetje ECSEL v skladu s členom 209 Uredbe (EU, Euratom) št. 966/2012 Evropskega parlamenta in Sveta (8), sprejeti finančna pravila v skladu s svojimi potrebami.
            
         
               (15)
            
            
               Izvajanje strateške agende za raziskave in inovacije na visoki ravni, ki so jo pripravile zainteresirane strani iz industrije, je odvisno od več virov podpore: nacionalnih, regionalnih in medvladnih programov, okvirnega programa Unije in skupne tehnološke pobude v obliki javno-zasebnega partnerstva.
            
         
               (16)
            
            
               Javno-zasebno partnerstvo za elektronske komponente in sisteme bi moralo združevati finančna in tehnična sredstva, ki so bistvena za obvladovanje kompleksnosti vedno večje hitrosti inovacij na tem področju. Zato bi morali biti člani Skupnega podjetja ECSEL Unija, države članice in pridružene države Obzorja 2020 (v nadaljnjem besedilu: pridružene države) na prostovoljni osnovi ter združenja v vlogi zasebnih članov, ki zastopajo gospodarske družbe v sestavi in druge organizacije, ki so v Evropi dejavne na področju elektronskih komponent in sistemov. Skupno podjetje ECSEL bi moralo biti odprto za nove člane.
            
         
               (17)
            
            
               Skupno podjetje ECSEL bi moralo obravnavati jasno opredeljene teme, ki bi evropskim industrijam v širšem smislu omogočile, da snujejo, izdelujejo in uporabljajo najbolj inovativne tehnologije za elektronske komponente in sisteme. Da bi raziskovalne skupine in evropske industrije ohranile vodilni položaj v zelo konkurenčnem mednarodnem prostoru, je potrebna strukturirana in usklajena finančna podpora na evropski ravni, ki bo zagotovila hitro in široko industrijsko izkoriščanje tehnološkega vodilnega položaja v Evropi, zbrala pomembna prelivanja za družbo, delila tveganja ter združila sile z zbliževanjem strategij in naložb v skupnem evropskem interesu. Komisija lahko na podlagi uradnega obvestila zadevne države članice ali skupine zadevnih držav članic šteje, da so pobude Skupnega podjetja ECSEL pomembni projekti v skupnem evropskem interesu, pod pogojem, da so izpolnjeni vsi zadevni pogoji.
            
         
               (18)
            
            
               Zasebna združenja AENEAS, ARTEMISIA in EpoSS so pisno privolila v raziskovalne in inovacijske dejavnosti Skupnega podjetja ECSEL, ki naj bi se opravljale v strukturi, ki je dobro prilagojena značaju javno-zasebnega partnerstva. Primerno je, da zasebna združenja sprejmejo Statut iz Priloge k tej uredbi s pismom o strinjanju.
            
         
               (19)
            
            
               Da bi Skupno podjetje ECSEL doseglo svoje cilje, bi moralo finančno podporo udeležencem, ki so se odzvali na odprte in konkurenčne razpise za zbiranje predlogov, zagotoviti predvsem v obliki nepovratnih sredstev. Takšna finančna podpora bi morala biti usmerjena v odpravljanje dokazanega nedelovanja trga, ki preprečuje razvoj zadevnega programa, in bi morala učinkovati spodbujevalno na spreminjanje prejemnikovega vedenja.
            
         
               (20)
            
            
               Skupno podjetje ECSEL bi moralo delovati na odprt in pregleden način s pravočasnim zagotavljanjem vseh zadevnih informacij svojim ustreznim organom in s promocijo svojih dejavnosti, vključno z dejavnostmi obveščanja in razširjanja informacij v širši javnosti. Poslovnik organov skupnega podjetja ECSEL bi bilo treba objaviti.
            
         
               (21)
            
            
               Pri ocenjevanju skupnega vpliva Skupnega podjetja ECSEL bi bilo treba upoštevati naložbe vseh drugih pravnih subjektov razen Unije in sodelujočih držav v Skupnem podjetju ECSEL (nadaljnjem besedilu: sodelujoče države ECSEL), ki prispevajo k doseganju ciljev Skupnega podjetja ECSEL. Te skupne naložbe naj bi znašale najmanj 2 340 000 000 EUR.
            
         
               (22)
            
            
               Da bi ohranili enake konkurenčne pogoje za vsa podjetja, ki so dejavna na notranjem trgu, bi bilo treba financiranje, ki ga zagotavlja okvirni program Unije, oblikovati v skladu s pravili o državnih pomočeh, da bi zagotovili učinkovito porabo javnih sredstev in preprečili izkrivljanje konkurence na trgu, kot je izrivanje zasebnega financiranja, ustvarjanje neučinkovitih tržnih struktur ali ohranjanje neučinkovitih podjetij.
            
         
               (23)
            
            
               Sodelovanje v posrednih ukrepih, ki jih financira Skupno podjetje ECSEL, bi moralo biti skladno z Uredbo (EU) št. 1290/2013 Evropskega parlamenta in Sveta (9). Skupno podjetje ECSEL bi moralo z ustreznimi ukrepi, ki jih sprejme Komisija, zagotavljati tudi dosledno uporabo teh pravil. Posebna merila za upravičenost posameznih prosilcev do financiranja s sredstvi sodelujočih držav ECSEL lahko določijo zadevni organi. Sodelujoča država ECSEL lahko določi posebna pravila v zvezi z upravičenostjo stroškov, če na Skupno podjetje ECSEL ne prenese izvrševanja svojih prispevkov za udeležence posrednih ukrepov.
            
         
               (24)
            
            
               Skupno podjetje ECSEL bi moralo za zagotovitev odprtosti in preglednosti ter spodbujanje sodelovanja uporabljati tudi elektronska sredstva, ki jih upravlja Komisija. Zato bi bilo treba razpise za zbiranje predlogov Skupnega podjetja ECSEL objaviti tudi na enotnem portalu za udeležence ter prek drugih elektronskih sredstev razširjanja v okviru programa Obzorje 2020, ki jih upravlja Komisija. Poleg tega bi moralo Skupno podjetje ECSEL za vključitev v elektronske sisteme za poročanje in razširjanje v okviru Obzorje 2020, ki jih upravlja Komisija, predložiti ustrezne podatke, med drugim o predlogih, prosilcih, dodeljenih nepovratnih sredstvih in udeležencih, v ustrezni obliki in časovnem okviru, ki ustrezata obveznostim Komisije glede poročanja.
            
         
               (25)
            
            
               Skupno podjetje ECSEL bi moralo pri klasifikaciji tehnoloških raziskav, razvoja izdelkov in predstavitvenih dejavnosti upoštevati opredelitve OECD v zvezi z ravnjo tehnološke pripravljenosti.
            
         
               (26)
            
            
               Finančni prispevek Unije bi bilo treba upravljati v skladu z načelom dobrega finančnega poslovodenja in pravili o posrednem upravljanju iz Uredbe (EU, Euratom) št. 966/2012 ter Delegirane uredbe Komisije (EU) št. 1268/2012 (10).
            
         
               (27)
            
            
               Zaradi poenostavitve bi bilo treba za vse strani zmanjšati upravno breme. Izogibati bi se bilo treba dvojnim revizijam ter nesorazmerni količini dokumentiranja in poročanja. Revizije prejemnikov sredstev Unije na podlagi te uredbe bi bilo treba izvajati v skladu z Uredbo (EU) št. 1291/2013.
            
         
               (28)
            
            
               Finančne interese Unije in drugih članov Skupnega podjetja ECSEL bi bilo treba v celotnem ciklusu odhodkov zaščititi s sorazmernimi ukrepi, med katerimi so preprečevanje, odkrivanje in preiskovanje nepravilnosti, povračilo izgubljenih, napačno plačanih ali nepravilno porabljenih sredstev ter po potrebi upravne in finančne kazni v skladu z Uredbo (EU, Euratom) št. 966/2012.
            
         
               (29)
            
            
               Notranji revizor Komisije bi moral imeti v zvezi s Skupnim podjetjem ECSEL enaka pooblastila, kot jih ima v zvezi s Komisijo.
            
         
               (30)
            
            
               Glede na posebno naravo in trenutni status skupnih podjetij ter za zagotovitev nadaljnjega izvajanja sedmega okvirnega programa bi bilo treba za skupna podjetja še naprej uporabljati ločen postopek razrešnice. Z odstopanjem od členov 60(7) in 209 Uredbe (EU, Euratom) št. 966/2012 bi moral razrešnico za izvrševanje proračuna Skupnega podjetja ECSEL zato podeliti Evropski parlament na priporočilo Sveta. Zahteve glede poročanja iz člena 60(5) Uredbe (EU, Euratom) št. 966/2012 se torej ne bi smele uporabljati za finančni prispevek Unije za Skupno podjetje ECSEL, temveč bi jih bilo treba čim bolj uskladiti z zahtevami, predvidenimi za organe iz člena 208 Uredbe (EU, Euratom) št. 966/2012. Revizijo računovodskih izkazov ter zakonitosti in pravilnosti osnovnih poslov bi moralo opraviti Računsko sodišče.
            
         
               (31)
            
            
               Obzorje 2020 bi moral prispevati k odpravi razkoraka med raziskavami in inovacijami v Uniji, saj spodbuja sinergije z evropskimi strukturnimi in investicijskimi skladi. Zato bi si moralo Skupno podjetje ECSEL prizadevati za vzpostavitev tesnih povezav z omenjenimi skladi, ki lahko prispevajo zlasti h krepitvi lokalnih, regionalnih ter nacionalnih raziskovalnih in inovacijskih zmogljivosti na področju delovanja Skupnega podjetja ECSEL in podprejo prizadevanja za pametno specializacijo.
            
         
               (32)
            
            
               Skupni podjetji ENIAC in ARTEMIS sta bili ustanovljeni za obdobje do 31. decembra 2017. Skupno podjetje ECSEL bi moralo zagotoviti nadaljnjo podporo raziskovalnim programom na področju nanoelektronike in vgrajenih računalniških sistemov, da se preostali ukrepi, ki so se začeli izvajati na podlagi uredb (ES) št. 72/2008 in (ES) št. 74/2008, izvedejo v skladu z navedenima uredbama.
               Prehod s skupnih podjetij ENIAC in ARTEMIS na Skupno podjetje ECSEL bi bilo treba približati in časovno uskladiti s prehodom s sedmega okvirnega programa na Obzorje 2020, da bi bila sredstva, namenjena raziskavam, čim bolje uporabljena. Zaradi pravne varnosti in jasnosti bi bilo treba uredbi (ES) št. 72/2008 in (ES) št. 74/2008 razveljaviti ter določiti prehodne določbe.
            
         
               (33)
            
            
               V skladu s ciljem Obzorje 2020 glede dodatne poenostavitve in doseganja večje skladnosti bi bilo treba v vseh razpisih za zbiranje predlogov v okviru Skupnega podjetja ECSEL upoštevati trajanje Obzorje 2020.
            
         
               (34)
            
            
               Ker cilja te uredbe, in sicer krepitve industrijskih raziskav in inovacij v vsej Uniji z izvajanjem s strani Skupnega podjetja ECSEL, skupne tehnološke pobude o „elektronskih komponentah in sistemih za evropski vodilni položaj“, ne morejo zadovoljivo doseči države članice, temveč se ta cilj zaradi preprečevanja nepotrebnega podvajanja, ohranjanja kritične mase in zagotavljanja optimalne porabe javnih sredstev lažje doseže na ravni Unije, lahko Unija sprejme ukrepe v skladu z načelom subsidiarnosti iz člena 5 Pogodbe o Evropski uniji. V skladu z načelom sorazmernosti iz navedenega člena ta uredba ne presega tistega, kar je potrebno za doseganje navedenega cilja -
            
         SPREJEL NASLEDNJO UREDBO:
   Člen 1
   Ustanovitev
   1.   Za izvajanje skupne tehnološke pobude „elektronske komponente in sistemi za evropski vodilni položaj“ (v nadaljnjem besedilu: pobuda ECSEL) se ustanovi skupno podjetje v smislu člena 187 PDEU (v nadaljnjem besedilu: Skupno podjetje ECSEL) za obdobje do 31. decembra 2024. Da bi upoštevali trajanje Obzorje 2020, se razpisi za zbiranje predlogov v okviru Skupnega podjetja ECSEL objavijo do 31. decembra 2020. V ustrezno utemeljenih primerih se lahko razpisi za zbiranje predlogov objavijo do 31. decembra 2021.
   2.   Skupno podjetje ECSEL nadomesti in nasledi skupni podjetji ENIAC in ARTEMIS, ki sta bili ustanovljeni z uredbama (ES) št. 72/2008 in (ES) št. 74/2008.
   3.   Skupno podjetje ECSEL je organ, ki se mu podeli pooblastilo za izvajanje javno-zasebnega partnerstva iz člena 209 Uredbe (EU, Euratom) št. 966/2012.
   4.   Skupno podjetje ECSEL je pravna oseba. V vseh državah članicah uživa najširšo pravno sposobnost, ki jo pravnim osebam priznava zakonodaja teh držav članic. Zlasti lahko pridobiva premično in nepremično premoženje, z njim razpolaga ter je lahko stranka v sodnih postopkih.
   5.   Sedež Skupnega podjetja ECSEL je v Bruslju v Belgiji.
   6.   Statut Skupnega podjetja ECSEL (v nadaljnjem besedilu: Statut) je določen v Prilogi.
   Člen 2
   Cilji in obseg
   1.   Skupno podjetje ECSEL ima naslednje cilje:
   
               (a)
            
            
               prispevati k izvajanju Uredbe (EU) št. 1291/2013 in zlasti dela II Sklepa 2013/743/EU;
            
         
               (b)
            
            
               prispevati k razvoju močne in globalno konkurenčne industrije elektronskih komponent in sistemov v Uniji;
            
         
               (c)
            
            
               zagotavljati razpoložljivost elektronskih komponent in sistemov za ključne trge in za reševanje družbenih izzivov, s čimer naj bi Evropa ostala med vodilnimi v tehnološkem razvoju, premostila vrzel med raziskavami in izkoriščanjem, okrepila inovacijske zmogljivosti ter ustvarila gospodarsko rast in rast delovnih mest v Uniji;
            
         
               (d)
            
            
               z državami članicami zbliževati strategije z izogibanjem nepotrebnemu podvajanju in razdrobljenosti prizadevanj ter z lajšanjem sodelovanja akterjem v raziskavah in inovacijah, da bi pritegnili zasebne naložbe in prispevali k učinkovitosti javne podpore;
            
         
               (e)
            
            
               vzdrževati in povečati zmogljivosti za izdelovanje polprevodnikov in pametnih sistemov v Evropi, vključno z vodilno vlogo na področju proizvodne opreme in obdelave materialov;
            
         
               (f)
            
            
               zagotavljati in krepiti vodilni položaj v projektnem in sistemskem inženiringu, vključno z vgrajenimi tehnologijami;
            
         
               (g)
            
            
               vsem zainteresiranim stranem zagotavljati dostop do infrastrukture svetovnega razreda za snovanje in izdelovanje elektronskih komponent ter vgrajenih/kibernetsko-fizičnih in pametnih sistemov; in
            
         
               (h)
            
            
               razvijati dinamičen ekosistem in vanj vključevati mala in srednja podjetja (MSP) ter tako krepiti obstoječe grozde in podpirati ustanavljanje novih grozdov na obetajočih novih področjih.
            
         2.   Obseg dela Skupnega podjetja ECSEL temelji na rezultatih skupnih podjetij ENIAC in ARTEMIS, evropski tehnološki platformi EPoSS in delu, ki se financira v okviru drugih nacionalnih in evropskih programov. Na ustrezen in uravnotežen način bo podpiralo nove razvojne dosežke in sinergije na naslednjih glavnih področjih:
   
               (a)
            
            
               snovanje tehnologij, procesov in integracije, opreme, materialov in izdelava mikro- in nanoelektronike, da se dosežejo miniaturizacija, diverzifikacija in diferenciacija ter heterogena integracija;
            
         
               (b)
            
            
               procesi, metode, orodja in platforme, referenčne zasnove in arhitekture za programsko opremo in/ali nadzorno intenzivne vgrajene/kibernetsko-fizične sisteme, rešitve za neprekinjeno povezljivost in interoperabilnost, funkcijska varnost, visoka razpoložljivost ter varnost naprav za profesionalno rabo in za potrošnike ter povezane storitve; in
            
         
               (c)
            
            
               večdisciplinarni pristopi za pametne sisteme, podprti z razvojem celovitega snovanja in napredno izdelavo, da se realizirajo samozadostni in prilagodljivi pametni sistemi s prefinjenimi vmesniki in kompleksnimi funkcijami, ki temeljijo, na primer na neprekinjeni integraciji zaznavanja, sproženja, obdelave, oskrbe z energijo in povezovanja v mrežo.
            
         Člen 3
   Finančni prispevek Unije
   1.   Finančni prispevek Unije za Skupno podjetje ECSEL, vključno z odobritvami EFTA, namenjen kritju upravnih stroškov in stroškov, nastalih s poslovanjem, znaša do 1 184 874 000 EUR. Finančni prispevek Unije se plača iz odobritev iz splošnega proračuna Unije, dodeljenih posebnemu programu za izvajanje Obzorja 2020 (2014–2020), vzpostavljenemu s Sklepom 2013/743/EU. Pooblastilo za izvrševanje proračuna se pri finančnem prispevku Unije podeli Skupnemu podjetju ECSEL, ki deluje kot organ iz člena 209 Uredbe (EU, Euratom) št. 966/2012 v skladu s točko (c)(iv) člena 58(1) in členoma 60 in 61 navedene uredbe.
   2.   Finančni prispevek Unije urejajo sporazum o prenosu pooblastil in sporazumi o letnem prenosu sredstev, ki jih Komisija s Skupnim podjetjem ECSEL sklene v imenu Unije.
   3.   Sporazum o prenosu pooblastil iz odstavka 2 tega člena zajema vidike, določene v členu 58(3), členih 60 in 61 Uredbe (EU, Euratom) št. 966/2012 ter členu 40 Delegirane uredbe (EU) št. 1268/2012, med drugim tudi naslednje:
   
               (a)
            
            
               zahteve za prispevek Skupnega podjetja ECSEL v zvezi z ustreznimi kazalniki uspešnosti iz Priloge II k Sklepu 2013/743/EU;
            
         
               (b)
            
            
               zahteve za prispevek Skupnega podjetja ECSEL v zvezi s spremljanjem iz Priloge III k Sklepu 2013/743/EU;
            
         
               (c)
            
            
               posebne kazalnike uspešnosti v zvezi z delovanjem Skupnega podjetja ECSEL;
            
         
               (d)
            
            
               ureditve v zvezi s posredovanjem podatkov, potrebnih za zagotovitev, da lahko Komisija izpolnjuje svoje obveznosti glede razširjanja in poročanja iz člena 28 Uredbe (EU) št. 1291/2013, vključno na enotnem portalu za udeležence ter prek drugih elektronskih sredstev razširjanja v okviru Obzorje 2020, ki jih upravlja Komisija;
            
         
               (e)
            
            
               določbe o objavi razpisov za zbiranje predlogov Skupnega podjetja ECSEL, tudi na enotnem portalu za udeležence, pa tudi prek drugih sredstev elektronskega razširjanja v okviru Obzorje 2020, ki jih upravlja Komisija;
            
         
               (f)
            
            
               uporabo človeških virov in spremembe v zvezi z njimi, zlasti zaposlovanje po funkcijskih skupinah, plačnih razredih in kategorijah, prerazporejanje in vse spremembe glede števila osebja.
            
         Člen 4
   Prispevki članov razen Unije
   1.   Sodelujoče države ECSEL finančno prispevajo k stroškom, nastalim s poslovanjem Skupnega podjetja ECSEL, da bi bil njihov prispevek sorazmeren s finančnim prispevkom Unije. Znesek, predviden za obdobje iz člena 1, znaša najmanj 1 170 000 000 EUR.
   2.   Zasebni člani Skupnega podjetja ECSEL namenijo prispevek za Skupno podjetje ECSEL ali zagotovijo, da to storijo njihovi subjekti v sestavi in pridruženi subjekti. Znesek, predviden za obdobje iz člena 1, znaša najmanj 1 657 500 000 EUR.
   3.   Prispevke iz odstavkov 1 in 2 tega člena sestavljajo prispevki za Skupno podjetje ECSEL, ki jih določajo člen 16(2), točka (b) člena 16(3) in točka (c) člena 16(3) Statuta iz priloge.
   4.   Člani Skupnega podjetja ECSEL, razen Unije, vsako leto do 31. januarja upravnemu odboru poročajo o višini prispevkov iz odstavkov 1 in 2 v predhodnem proračunskem letu.
   5.   Za namene ocenjevanja prispevkov iz točke (c) člena 16(3) Statuta se stroški določijo v skladu z običajnimi praksami stroškovnega računovodstva zadevnih subjektov, računovodskimi standardi, ki se uporabljajo v državi, v kateri ima subjekt sedež, in veljavnimi mednarodnimi računovodskimi standardi ali mednarodnimi standardi finančnega poročanja. Stroške potrdi neodvisni zunanji revizor, ki ga imenuje zadevni subjekt. Oceno vrednosti prispevkov preveri Skupno podjetje ECSEL, če obstajajo kakršne koli negotovosti glede preverjanja. Če negotovosti ostajajo, ga lahko Skupno podjetje ECSEL revidira.
   6.   Komisija lahko sprejme popravne ukrepe in finančni prispevek Unije za Skupno podjetje ECSEL ustavi, sorazmerno zmanjša ali prekine oziroma sproži postopek prenehanja iz člena 26(2) Statuta, če člani, razen Unije, ter njihovi subjekti v sestavi in pridruženi subjekti prispevkov iz odstavkov 1 in 2 tega člena ne prispevajo, jih prispevajo le delno ali z zamudo.
   Člen 5
   Finančna pravila
   Brez poseganja v člen 12 te uredbe Skupno podjetje ECSEL sprejme posebna finančna pravila v skladu s členom 209 Uredbe (EU, Euratom) št. 966/2012 in Delegirana uredba Komisije (EU) št. 110/2014 (11).
   Člen 6
   Osebje
   1.   Za osebje, ki ga zaposluje Skupno podjetje ECSEL, se uporabljajo Kadrovski predpisi za uradnike in Pogoji za zaposlitev drugih uslužbencev Evropske unije, ki jih določa Uredba Sveta (EGS, Euratom, ECSC) št. 259/68 (12) (v nadaljnjem besedilu: Kadrovski predpisi in Pogoji za zaposlitev), ter pravila, ki so jih skupaj sprejele institucije Unije, z namenom, uporabe Kadrovskih predpisov in Pogojev za zaposlitev, se uporabljajo za osebje Skupnega podjetja ECSEL.
   2.   Glede osebja Skupnega podjetja ECSEL ima upravni odbor pooblastila, ki so bila organu za imenovanje podeljena s Kadrovskimi predpisi, organu, pooblaščenemu za sklepanje pogodb, pa s Pogoji za zaposlovanje (v nadaljnjem besedilu: pooblastila organov za imenovanje).
   Upravni odbor v skladu s členom 110 Kadrovskih predpisov sprejme odločitev na podlagi člena 2(1) Kadrovskih predpisov in člena 6 Pogojev za zaposlitev o prenosu ustreznih pooblastil organa za imenovanja na izvršnega direktorja in opredelitvi pogojev, v skladu s katerimi se lahko ta prenos začasno prekine. Izvršni direktor ima dovoljenje za nadaljnji prenos navedenih pooblastil.
   V izjemnih okoliščinah se lahko upravni odbor odloči, da začasno prekine prenesena pooblastila organa za imenovanje na izvršnega direktorja kot tudi pooblastila, ki jih je ta prenesel. V takih primerih upravni odbor pooblastila organa za imenovanje izvršuje sam ali pa jih prenese na enega od svojih članov ali uslužbenca Skupnega podjetja ECSEL, razen na izvršnega direktorja.
   3.   Upravni odbor sprejme ustrezna izvedbena pravila h Kadrovskim predpisom in Pogojem za zaposlitev v skladu s členom 110 Kadrovskih predpisov.
   4.   Število osebja se določi v skladu z letnim proračunom v kadrovskem načrtu Skupnega podjetja ECSEL, ki določa število začasnih mest po funkcionalni skupini in razredu ter število pogodbenega osebja, izraženo v ekvivalentu polnega delovnega časa.
   5.   Osebje Skupnega podjetja ECSEL so začasni uslužbenci in pogodbeni uslužbenci.
   6.   Vse stroške v zvezi z osebjem nosi Skupno podjetje ECSEL.
   Člen 7
   Napoteni nacionalni strokovnjaki in pripravniki
   1.   Skupno podjetje ECSEL lahko sprejema napotene nacionalne strokovnjake in pripravnike, ki niso zaposleni v Skupnem podjetju ECSEL. Število napotenih nacionalnih strokovnjakov, izraženo v ekvivalentu polnega delovnega časa, se doda številu osebja iz člena 6(4) v skladu z letnim proračunom.
   2.   Upravni odbor sprejme sklep, s katerim določi pravila o napotitvi nacionalnih strokovnjakov v Skupno podjetje ECSEL in uporabi pripravnikov.
   Člen 8
   Privilegiji in imunitete
   Za Skupno podjetje ECSEL in njegovo osebje se uporablja Protokol (št. 7) o privilegijih in imunitetah Evropske unije, ki so priloženi Pogodbi o Evropski uniji (PDEU).
   Člen 9
   Odgovornost Skupnega podjetja ECSEL
   1.   Pogodbeno odgovornost Skupnega podjetja ECSEL urejajo zadevne pogodbene določbe in pravo, ki se uporablja za zadevni sporazum, sklep ali pogodbo.
   2.   V primeru nepogodbene odgovornosti Skupno podjetje ECSEL v skladu s splošnimi načeli, ki so skupna zakonodajam držav članic, nadomesti vso škodo, ki jo je povzročilo njegovo osebje pri opravljanju svojih dolžnosti.
   3.   Vsako plačilo Skupnega podjetja ECSEL v zvezi z odgovornostjo iz odstavkov 1 in 2 ter stroški in izdatki, nastali pri tem, se štejejo za izdatke Skupnega podjetja ECSEL in se krijejo iz njegovih sredstev.
   4.   Skupno podjetje ECSEL je edino odgovorno za izpolnjevanje svojih obveznosti.
   Člen 10
   Pristojnost Sodišča Evropske unije in pravo, ki se uporablja
   1.   Sodišče Evropske unije je pristojno:
   
               (a)
            
            
               na podlagi arbitražnih določb v sporazumih in pogodbah, ki jih sklene Skupno podjetje ECSEL, ali glede njegovih sklepov;
            
         
               (b)
            
            
               za spore v zvezi z nadomestilom škode, ki jo je povzročilo osebje Skupnega podjetja ECSEL pri opravljanju svojih dolžnosti;
            
         
               (c)
            
            
               za spore med Skupnim podjetjem ECSEL in njegovimi uslužbenci v okvirih in pod pogoji, določenimi v Kadrovskih predpisih in Pogojih za zaposlitev.
            
         2.   V vseh zadevah, ki se nanašajo na pridružene države, se uporabljajo določbe posameznih sporazumov.
   3.   V vseh zadevah, ki jih ta uredba ali drugi pravni akti Unije ne urejajo, se uporablja pravo države, v kateri ima Skupno podjetje ECSEL sedež.
   Člen 11
   Ocenjevanje
   1.   Komisija do 30. junija 2017 s pomočjo neodvisnih strokovnjakov izvede vmesno oceno Skupnega podjetja ECSEL, pri čemer pri posrednih ukrepih oceni zlasti stopnjo udeležbe ter prispevke zasebnih članov ter njihovih subjektov v sestavi in pridruženih subjektov kot tudi drugih pravnih subjektov. Komisija pripravi poročilo o tej oceni, ki vključuje zaključne sklepe o oceni in opažanjih Komisije. Komisija Evropskemu parlamentu in Svetu do 31. decembra 2017 pošlje ugotovitve te ocene z opažanji. Rezultati vmesne ocene Skupnega podjetja ECSEL se upoštevajo pri poglobljeni oceni in vmesni oceni iz člena 32 Uredbe (EU) št. 1291/2013.
   2.   Komisija lahko na podlagi vmesne ocene iz odstavka 1 tega člena ukrepa v skladu s členom 4(6) ali sprejme kateri koli drug ustrezen ukrep.
   3.   V šestih mesecih po prenehanju opravljanja dejavnosti Skupnega podjetja ECSEL in ne pozneje kot dve leti po sprožitvi postopka za prenehanje opravljanja dejavnosti iz člena 26 Statuta Komisija pripravi končno oceno Skupnega podjetja ECSEL. Rezultati navedene končne ocene se predložijo Evropskemu parlamentu in Svetu.
   Člen 12
   Razrešnica
   Z odstopanjem od člena 60(7) in člena 209 Uredbe (EU, Euratom) št. 966/2012 razrešnico za izvrševanje proračuna Skupnega podjetja ECSEL podeli Evropski parlament na priporočilo Sveta v skladu s postopkom iz finančnih pravil za Skupno podjetje ECSEL.
   Člen 13
   Naknadne revizije
   1.   Skupno podjetje ECSEL opravi naknadne revizije odhodkov za posredne ukrepe v skladu s členom 29 Uredbe (EU) št. 1291/2013 kot del posrednih ukrepov v okviru Obzorje 2020.
   2.   Komisija se lahko odloči, da sama izvede revizije iz odstavka 1 tega člena. V takih primerih to stori v skladu z veljavnimi pravili, zlasti uredbami (EU, Euratom) št. 966/2012, (EU) št. 1290/2013 in (EU) št. 1291/2013.
   Člen 14
   Zaščita finančnih interesov Unije
   1.   Skupno podjetje ECSEL osebju Komisije in drugim osebam, ki jih pooblasti Skupno podjetje ECSEL ali Komisija, ter Računskemu sodišču odobri dostop do svojih lokacij in prostorov ter vseh informacij, vključno z informacijami v elektronski obliki, ki so potrebne za izvedbo revizij.
   2.   Evropski urad za boj proti goljufijam (OLAF) lahko na podlagi določb in postopkov iz Uredbe Sveta (Euratom, ES) št. 2185/96 (13) in Uredbe (EU, Euratom) št. 883/2013 Evropskega parlamenta in Sveta (14), opravlja preiskave, vključno s pregledi in inšpekcijami na kraju samem, da bi v zvezi s sporazumi, sklepi ali pogodbami, ki se financirajo po tej uredbi, ugotovil morebitne goljufije, korupcijo ali druga nezakonita ravnanja, ki škodijo finančnim interesom Unije.
   3.   Brez poseganja v odstavka 1 in 2 sporazumi, sklepi in pogodbe, ki izhajajo iz izvajanja te uredbe, vsebujejo določbe, s katerimi so Komisija, Skupno podjetje ECSEL, Računsko sodišče in urad OLAF izrecno pooblaščeni za izvajanje takih revizij in preiskav v skladu s svojimi pristojnostmi.
   4.   Skupno podjetje ECSEL z izvajanjem ali naročanjem ustreznih notranjih in zunanjih kontrol zagotovi, da so finančni interesi njegovih članov ustrezno zaščiteni.
   5.   Skupno podjetje ECSEL pristopi k Medinstitucionalnemu sporazumu z dne 25. maja 1999 med Evropskim parlamentom, Svetom in Komisijo Evropskih skupnosti o notranjih preiskavah Evropskega urada za boj proti goljufijam (OLAF) (15). Skupno podjetje ECSEL sprejme potrebne ukrepe, s katerimi uradu OLAF olajša notranje preiskave.
   Člen 15
   Zaupnost
   Brez poseganja v člen 16 Skupno podjetje ECSEL zagotovi varstvo občutljivih informacij, katerih razkritje bi lahko ogrozilo interese njegovih članov ali udeležencev dejavnosti Skupnega podjetja ECSEL.
   Člen 16
   Preglednost
   1.   Za dokumente, ki jih hrani Skupno podjetje ECSEL, se uporablja Uredba (ES) št. 1049/2001 Evropskega parlamenta in Sveta (16).
   2.   Upravni odbor Skupnega podjetja ECSEL sprejme praktične ureditve za izvajanje Uredbe (ES) št. 1049/2001.
   3.   Brez poseganja v člen 10 te uredbe se lahko zoper odločitve, ki jih Skupno podjetje ECSEL sprejme v skladu s členom 8 Uredbe (ES) št. 1049/2001, pod pogoji, določenimi v členu 228 PDEU, vloži pritožba pri varuhu človekovih pravic.
   Člen 17
   Pravila za sodelovanje in razširjanje rezultatov
   1.   Za ukrepe, ki jih financira Skupno podjetje ECSEL, se uporablja Uredba (EU) št. 1290/2013. V skladu z navedeno uredbo se Skupno podjetje ECSEL šteje za organ za financiranje, ki za posredne ukrepe iz točke (a) člena 1 Statuta namenja finančno podporo.
   2.   Posebna merila za upravičenost posameznih prosilcev do financiranja s sredstvi sodelujočih držav ECSEL lahko določijo zadevni organi, ki zagotavljajo finančna sredstva. Ta merila bi se lahko med drugim nanašala na vrsto prosilca ter zajemala njegov pravni status in namen, pogoje za prevzem odgovornosti in rentabilnost, tudi finančno trdnost, ter izpolnjevanje davčnih in socialnih obveznosti.
   3.   Če sodelujoča država ECSEL Skupnega podjetja ECSEL ne pooblasti za izvrševanje svojih prispevkov, namenjenih udeležencem posrednih ukrepov, s sporazumi o dodelitvi nepovratnih sredstev z udeleženci, ki jih sklene Skupno podjetje ECSEL, lahko določi posebna pravila v zvezi z upravičenostjo stroškov pri dodeljevanju finančnih sredstev udeležencem posrednih ukrepov.
   4.   Posebna merila in pravila iz tega člena so vključena v načrt dela.
   Člen 18
   Podpora države gostiteljice
   Skupno podjetje ECSEL in država, v kateri ima sedež, lahko skleneta upravni sporazum o privilegijih in imunitetah ter drugi podpori, ki jo ta država zagotovi Skupnemu podjetju ECSEL.
   Člen 19
   Razveljavitev in prehodne določbe
   1.   Uredba (ES) št. 72/2008 in Uredba (ES) št. 74/2008 se razveljavita
   2.   Brez poseganja v odstavek 1 ukrepe, ki so se začeli na podlagi uredb (ES) št. 72/2008 in (ES) št. 74/2008, vključno z letnimi načrti izvajanja, sprejetimi na podlagi teh uredb, do njihovega zaključka še naprej urejata navedeni uredbi.
   3.   Poleg prispevkov iz člena 3(1) in člena 4(2) te uredbe se za dokončanje ukrepov, ki so se začeli izvajati na podlagi uredb (ES) št. 72/2008 in (ES) št. 74/2008, v obdobju 2014–2017 plačajo naslednji prispevki za upravne stroške Skupnega podjetja ECSEL:
   
               (a)
            
            
               2 050 000 EUR prispeva Unija;
            
         
               (b)
            
            
               1 430 000 EUR združenje AENEAS;
            
         
               (c)
            
            
               975 000 EUR združenje ARTEMISIA.
            
         Vmesna ocena iz člena 11(1) te uredbe vsebuje končno oceno skupnih podjetij ENIAC in ARTEMIS po uredbah (ES) št. 72/2008 in (ES) št. 74/2008.
   4.   Na izvršnega direktorja, imenovanega na podlagi Uredbe (ES) št. 72/2008, se od 27. junija 2014 za preostali mandat prenesejo naloge izvršnega direktorja Skupnega podjetja ECSEL, kot jih določa ta uredba. Ostali pogoji pogodbe o zaposlitvi izvršnega direktorja so nespremenjeni.
   5.   Če je mandat izvršnega direktorja, ki se imenuje v skladu z odstavkom 4 tega člena, njegov prvi mandat, njegovo imenovanje za preostalo trajanje tega mandata vključuje možnost podaljšanja mandata do štirih let v skladu s členom 8(4) Statuta. Če je mandat izvršnega direktorja, ki se ga imenuje v skladu z odstavkom 4, njegov drugi mandat, mandata ni mogoče podaljšati. Izvršni direktor, ki se mu mandat podaljša, ob izteku celotnega obdobja njegovega mandata ne sme sodelovati v drugem izbirnem postopku za isto delovno mesto.
   6.   Pogodba o zaposlitvi izvršnega direktorja, imenovanega na podlagi Uredbe (ES) št. 74/2008, se izteče pred 27. junijem 2014.
   7.   Brez poseganja v odstavka 4 in 5 ta uredba ne posega v pravice in dolžnosti osebja, ki so zaposleni po uredbah (ES) št. 72/2008 in (ES) št. 74/2008. Njihove pogodbe se lahko na podlagi te uredbe podaljšajo v skladu s Kadrovskimi predpisi in Pogoji za zaposlitev v skladu s proračunskimi omejitvami Skupnega podjetja ECSEL.
   8.   Izvršni direktor Skupnega podjetja ECSEL skliče prvo sejo upravnega odbora in odbora javnih organov.
   9.   Če se člani skupnih podjetij ENIAC in ARTEMIS po uredbah (ES) št. 72/2008 in (ES) št. 74/2008 ne dogovorijo drugače, se vse pravice in dolžnosti, vključno s premoženjem, dolgovi ali obveznostmi članov skupnih podjetij na podlagi navedenih uredb prenesejo na člane Skupnega podjetja ECSEL v skladu s to uredbo.
   10.   Neizkoriščene odobritve na podlagi uredb (ES) št. 72/2008 in (ES) št. 74/2008 se prenesejo na Skupno podjetje ECSEL. Zneski, ki jih prispevata združenji AENEAS in ARTEMISIA za upravne odobritve skupnih podjetij ENIAC in ARTEMIS v obdobju 2008–2013, se na Skupno podjetje ECSEL prenesejo v skladu z ureditvami, ki jih sprejmeta s Komisijo.
   Člen 20
   Začetek veljavnosti
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 6. maja 2014
      
         
            Za Svet
         
         
            Predsednik
         
         G. STOURNARAS
      
   
   
      (1)  Mnenje z dne 10. decembra 2013 (še ni objavljeno v Uradnem listu).
   
      (2)  Sklep (ES) št. 1982/2006/ES Evropskega parlamenta in Sveta z dne 18. decembra 2006 o Sedmem okvirnem programu Evropske skupnosti za raziskave, tehnološki razvoj in predstavitvene dejavnosti (2007–2013) (UL L 412, 30.12.2006, str. 1).
   
      (3)  Odločba Sveta 2006/971/ES z dne 19. decembra 2006 o posebnem programu Sodelovanje za izvajanje Sedmega okvirnega programa Evropske skupnosti za raziskave, tehnološki razvoj in predstavitvene dejavnosti (2007–2013) (UL L 400, 30.12.2006, str. 86).
   
      (4)  Uredba (EU) št. 1291/2013 Evropskega parlamenta in Sveta z dne 11. decembra 2013 o vzpostavitvi okvirnega programa za raziskave in inovacije (2014–2020) - Obzorje 2020 (UL L 347, 20.12.2013, str. 104).
   
      (5)  Sklep Sveta 2013/743/EU z dne 3. decembra 2013 o vzpostavitvi posebnega programa za izvajanje okvirnega programa za raziskave in inovacije (2014–2020) – Obzorje 2020 in razveljavitvi odločb 2006/971/ES, 2006/972/ES, 2006/973/ES, 2006/974/ES in 2006/975/ES (UL L 347, 20.12.2013, str. 965).
   
      (6)  Uredba Sveta (ES) št. 72/2008 z dne 20. decembra 2007 o ustanovitvi Skupnega podjetja ENIAC (UL L 30, 4.2.2008, str. 21).
   
      (7)  Uredba Sveta (ES) št. 74/2008 z dne 20. decembra 2007 o ustanovitvi Skupnega podjetja ARTEMIS za izvedbo skupne tehnološke pobude o vgrajenih računalniških sistemih (UL L 30, 4.2.2008, str. 52).
   
      (8)  Uredba (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije (UL L 298, 26.10.2012, str. 1).
   
      (9)  Uredba (EU) št. 1290/2013 Evropskega parlamenta in Sveta z dne 11. decembra 2013 o pravilih za sodelovanje v okvirnem programu za raziskave in inovacije (2014–2020) - Obzorje 2020 ter za razširjanje njegovih rezultatov (UL L 347, 20.12.2013, str. 81).
   
      (10)  Delegirana uredba Komisije (EU) št. 1268/2012 z dne 29. oktobra 2012 o pravilih uporabe Uredbe (EU, Euratom) št. 966/2012 (UL L 362, 31.12.2012, str. 1).
   
      (11)  Delegirana uredba Komisije (EU) št. 110/2014 z dne 30. septembra 2013 o vzorčni finančni uredbi za subjekte javno-zasebnega partnerstva iz člena 209 Uredbe (EU, Euratom) št. 966/2012 Evropskega parlamenta in Sveta (UL L 38, 7.2.2014, str. 2).
   
      (12)  Uredba Sveta (EGS, Euratom, ESPJ) št. 259/68 z dne 29. februarja 1968 o Kadrovskih predpisih za uradnike in Pogojih za zaposlitev drugih uslužbencev Evropskih skupnosti ter vzpostavitvi posebnih ukrepov, ki se začasno uporabljajo za uradnike Komisije (UL L 56, 4.3.1968, str. 1).
   
      (13)  Uredba Sveta (Euratom, ES) št. 2185/96 z dne 11. novembra 1996 o pregledih in inšpekcijah na kraju samem, ki jih opravlja Komisija za zaščito finančnih interesov Evropskih skupnosti pred goljufijami in drugimi nepravilnostmi (UL L 292, 15.11.1996, str. 2).
   
      (14)  Uredba (EU, Euratom) št. 883/2013 Evropskega parlamenta in Sveta z dne 11. septembra 2013 o preiskavah, ki jih izvaja Evropski urad za boj proti goljufijam (OLAF), ter razveljavitvi Uredbe (ES) št. 1073/1999 Evropskega parlamenta in Sveta in Uredbe Sveta (Euratom) št. 1074/1999 (UL L 248, 18.9.2013, str. 1).
   
      (15)  UL L 136, 31.5.1999, str. 15.
   
      (16)  Uredba (ES) št. 1049/2001 Evropskega parlamenta in Sveta z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL L 145, 31.5.2001, str. 43).
   
      PRILOGA
      
         STATUT SKUPNEGA PODJETJA ELEKTRONSKE KOMPONENTE IN SISTEMI ZA EVROPSKI VODILNI POLOŽAJ
      
      
         Člen 1
      
      
         Naloge
      
      Skupno podjetje ECSEL opravlja naslednje naloge:
      
                  (a)
               
               
                  finančno podpira posredne ukrepe na področju raziskav in inovacij, zlasti z nepovratnimi sredstvi;
               
            
                  (b)
               
               
                  zagotavlja trajnostno upravljanje Skupnega podjetja ECSEL;
               
            
                  (c)
               
               
                  tesno sodeluje z evropskimi (zlasti z Obzorjem 2020), nacionalnimi in nadnacionalnimi dejavnostmi, organi in zainteresiranimi stranmi ter se z njimi usklajuje, s čimer spodbuja plodno inovacijsko okolje v Evropi, ustvarja sinergije ter izboljšuje izkoriščanje rezultatov raziskav in inovacij na področju elektronskih komponent in sistemov;
               
            
                  (d)
               
               
                  določi in ustrezno prilagodi večletni strateški načrt;
               
            
                  (e)
               
               
                  izdela in izvaja načrte dela za izvajanje večletnega strateškega načrta;
               
            
                  (f)
               
               
                  z odprtimi in preglednimi postopki organizira javne razpise za zbiranje predlogov, ocenjuje predloge ter dodeljuje razpoložljiva sredstva za posredne ukrepe v okviru omejitev;
               
            
                  (g)
               
               
                  objavlja informacije o posrednih ukrepih;
               
            
                  (h)
               
               
                  spremlja izvajanje posrednih ukrepov ter upravlja sporazume ali sklepe o dodelitvi nepovratnih sredstev;
               
            
                  (i)
               
               
                  spremlja splošni napredek pri uresničevanju ciljev Skupnega podjetja ECSEL;
               
            
                  (j)
               
               
                  izvaja dejavnosti informiranja, sporočanja, uporabe in razširjanja rezultatov, pri čemer smiselno uporablja člen 28 Uredbe (EU) št. 1291/2013, ter med drugim zagotavlja, da so podrobne informacije o rezultatih razpisov za zbiranje predlogov na voljo in dostopne v skupni elektronski zbirki podatkov Obzorje 2020;
               
            
                  (k)
               
               
                  povezuje se s širokim naborom zainteresiranih strani, vključno z raziskovalnimi organizacijami in univerzami;
               
            
                  (l)
               
               
                  opravlja vse ostale naloge, potrebne za doseganje ciljev iz člena 2 te uredbe.
               
            
         Člen 2
      
      
         Člani
      
      
               
                  1.
               
               
                  Člani Skupnega podjetja ECSEL so:
                  
                              (a)
                           
                           
                              Unija, ki jo zastopa Komisija;
                           
                        
                              (b)
                           
                           
                              Belgija, Bolgarija, Češka, Danska, Nemčija, Estonija, Irska, Grčija, Španija, Francija, Italija, Latvija, Litva, Luksemburg, Madžarska, Malta, Nizozemska, Avstrija, Poljska, Portugalska, Romunija, Slovenija, Slovaška, Finska, Švedska in Združeno kraljestvo ter
                           
                        
                              (c)
                           
                           
                              po odobritvi tega statuta s pismom o strinjanju združenje AENEAS – združenje, ustanovljeno po francoskem pravu s sedežem v Parizu (Francija); združenje ARTEMISIA – združenje, ustanovljeno po nizozemskem pravu s sedežem v Eindhovnu (Nizozemska); združenje EPoSS – združenje, ustanovljeno po nemškem pravu s sedežem v Berlinu (Nemčija).
                           
                        
            
               
                  2.
               
               
                  Države, ki so člani Skupnega podjetja ECSEL, so v nadaljnjem besedilu navedeni kot „sodelujoče države ECSEL“. Vsaka sodelujoča država ECSEL imenuje svojega predstavnika v organih Skupnega podjetja ECSEL in določi nacionalni subjekt ali nacionalne subjekte, pristojne za izpolnjevanje obveznosti v zvezi z izvajanjem dejavnosti Skupnega podjetja ECSEL.
               
            
               
                  3.
               
               
                  V tem statutu so sodelujoče države ECSEL in Komisija navedene kot „javni organi“ Skupnega podjetja ECSEL.
               
            
               
                  4.
               
               
                  V tem statutu so zasebna združenja navedena kot „zasebni člani“ Skupnega podjetja ECSEL in subjekti, ki sestavljajo vsakega zasebnega člana, kakor je opredeljen v statutu tega zasebnega člana, so navedeni kot „subjekti v sestavi“.
               
            
         Člen 3
      
      
         Spremembe članstva
      
      
               
                  1.
               
               
                  Države članice ali pridružene države, ki niso navedene v točki (b) člena 2(1), postanejo članice Skupnega podjetja ECSEL, potem ko upravni odbor pisno obvestijo, da sprejmejo ta statut in vse druge določbe, ki urejajo opravljanje dejavnosti Skupnega podjetja ECSEL.
               
            
               
                  2.
               
               
                  Naslednji subjekti lahko zaprosijo za članstvo v Skupnem podjetju ECSEL, pod pogojem, da prispevajo k financiranju iz člena 16(4), ki Skupnemu podjetju ECSEL omogoča, da doseže cilje iz člena 2 te uredbe, in sprejmejo ta statut:
                  
                              (a)
                           
                           
                              vsaka država, ki ni navedena v odstavku 1 ter ki izvaja raziskovalne in inovacijske politike ali programe na področju elektronskih komponent in sistemov;
                           
                        
                              (b)
                           
                           
                              vsak drug pravni subjekt, ki neposredno ali posredno podpira raziskave in inovacije v eni od držav članic ali v eni od pridruženih držav.
                           
                        
            
               
                  3.
               
               
                  Vsaka vloga za novo članstvo v Skupnem podjetju ECSEL se naslovi na upravni odbor Skupnega podjetja ECSEL v skladu z odstavkom 2. Upravni odbor oceni vlogo, pri čemer upošteva pomen in morebitno dodatno vrednost vložnika pri doseganju ciljev Skupnega podjetja ECSEL in odloči o vlogi.
               
            
               
                  4.
               
               
                  Vsak član lahko odpove svoje članstvo v Skupnem podjetju ECSEL. Taka odpoved članstva začne učinkovati šest mesecev po tem, ko so bili o njej uradno obveščeni ostali člani, in je ni mogoče preklicati. Od datuma odpovedi je nekdanji član razrešen vseh obveznosti, razen tistih, ki jih je Skupno podjetje ECSEL potrdilo ali prevzelo že pred uradnim obvestilom o odpovedi članstva.
               
            
               
                  5.
               
               
                  Članstva v Skupnem podjetju ECSEL brez predhodnega soglasja upravnega odbora ni dovoljeno prenesti na tretje osebe.
               
            
               
                  6.
               
               
                  Po vsaki spremembi članstva v skladu s tem členom Skupno podjetje ECSEL na svojem spletnem mestu nemudoma objavi posodobljen seznam članov in datum, na katerega začne takšna sprememba učinkovati.
               
            
         Člen 4
      
      
         Organi Skupnega podjetja ECSEL
      
      Organi Skupnega podjetja ECSEL so:
      
                  (a)
               
               
                  upravni odbor;
               
            
                  (b)
               
               
                  izvršni direktor;
               
            
                  (c)
               
               
                  odbor javnih organov,
               
            
                  (d)
               
               
                  odbor zasebnih članov.
               
            
         Člen 5
      
      
         Sestava upravnega odbora
      
      Upravni odbor sestavljajo predstavniki članov Skupnega podjetja ECSEL.
      Vsak član Skupnega podjetja ECSEL imenuje svoje predstavnike in glavnega delegata, ki ima glasovalne pravice člana upravnega odbora.
      
         Člen 6
      
      
         Delovanje upravnega odbora
      
      
               
                  1.
               
               
                  Glasovalne pravice v upravnem odboru se razdelijo, kot sledi:
                  
                              (a)
                           
                           
                              1/3 za zasebne člane skupaj;
                           
                        
                              (b)
                           
                           
                              1/3 za Komisijo in
                           
                        
                              (c)
                           
                           
                              1/3 za sodelujoče države ECSEL skupaj.
                           
                        Člani si prizadevajo doseči soglasje. Če soglasja ne dosežejo, upravni odbor odloča z večino najmanj 75 % vseh glasov, vključno z glasovi odsotnih članov.
               
            
               
                  2.
               
               
                  V prvih dveh proračunskih letih se glasovalne pravice sodelujočih držav ECSEL med njimi razdelijo, kot sledi:
                  
                              (a)
                           
                           
                              en odstotek za vsako sodelujočo državo ECSEL;
                           
                        
                              (b)
                           
                           
                              preostali odstotki pa se vsako leto razdelijo med sodelujoče države ECSEL sorazmerno z njihovimi dejanskimi finančnimi prispevki v zadnjih dveh letih, vključno z njihovimi prispevki za skupni podjetji ENIAC in ARTEMIS.
                           
                        V naslednjih proračunskih letih se glasovalne pravice sodelujočih držav ECSEL razdelijo vsako leto sorazmerno s finančnimi sredstvi, ki so jih v zadnjih dveh proračunskih letih prispevale za posredne ukrepe.
                  Glasovalne pravice zasebnih članov se med zasebnimi združenji razdelijo enako, razen če odbor zasebnih članov ne odloči drugače.
                  Glasovalne pravice vsakega novega člana Skupnega podjetja ECSEL, ki ni država članica ali pridružena država, določi upravni odbor pred včlanitvijo tega člana v Skupno podjetje ECSEL.
               
            
               
                  3.
               
               
                  Upravni odbor izvoli predsednika z najmanj enoletnim mandatom.
               
            
               
                  4.
               
               
                  Upravni odbor se redno sestaja najmanj dvakrat letno. Na zahtevo Komisije, večine predstavnikov sodelujočih držav ECSEL, večine zasebnih članov, na zahtevo predsednika ali izvršnega direktorja v skladu s členom 16(5) lahko skliče tudi izredno sejo. Seje upravnega odbora skliče predsednik, običajno pa potekajo na sedežu Skupnega podjetja ECSEL.
                  Upravni odbor je sklepčen, če soglašajo Komisija, zasebni člani in najmanj trije glavni predstavniki sodelujočih držav ECSEL.
                  Izvršni direktor sodeluje v razpravah, razen če upravni odbor ne odloči drugače, vendar nima glasovalne pravice.
                  Upravni odbor lahko v posameznih primerih na seje kot opazovalke povabi tudi druge osebe, zlasti predstavnike regionalnih organov Unije.
               
            
               
                  5.
               
               
                  Predstavniki članov Skupnega podjetja ECSEL niso osebno odgovorni za ukrepe, ki jih sprejmejo kot predstavniki upravnega odbora.
               
            
               
                  6.
               
               
                  Upravni odbor sprejme svoj poslovnik.
               
            
         Člen 7
      
      
         Naloge upravnega odbora
      
      
               
                  1.
               
               
                  Upravni odbor je v celoti odgovoren za strateško usmeritev in delovanje Skupnega podjetja ECSEL ter nadzira izvajanje njegovih dejavnosti.
               
            
               
                  2.
               
               
                  Komisija si v okviru svoje vloge v upravnem odboru prizadeva za uskladitev dejavnosti Skupnega podjetja ECSEL z ustreznimi dejavnostmi v okviru Obzorje 2020, da bi spodbudila sinergije pri opredeljevanju prednostnih nalog skupnih raziskav.
               
            
               
                  3.
               
               
                  Upravni odbor opravlja zlasti naslednje naloge:
                  
                              (a)
                           
                           
                              ocenjuje, potrjuje ali zavrača nove vloge za članstvo v skladu s členom 3(3) tega statuta;
                           
                        
                              (b)
                           
                           
                              odloča o prenehanju članstva v Skupnem podjetju ECSEL, če zadevni član ne izpolnjuje obveznosti;
                           
                        
                              (c)
                           
                           
                              sprejme finančna pravila Skupnega podjetja ECSEL v skladu s členom 5 te uredbe;
                           
                        
                              (d)
                           
                           
                              sprejme letni proračun Skupnega podjetja ECSEL, vključno s pripadajočim kadrovskim načrtom, ki določa število začasnih mest po funkcionalni skupini in razredu ter število pogodbenega osebja in napotenih nacionalnih strokovnjakov, izraženo v ekvivalentu polnega delovnega časa;
                           
                        
                              (e)
                           
                           
                              izvaja pristojnosti organa za imenovanje osebja na podlagi člena 6(2) te uredbe;
                           
                        
                              (f)
                           
                           
                              imenuje in razreši izvršnega direktorja, mu podaljša mandat in zagotavlja smernice ter spremlja njegovo delo;
                           
                        
                              (g)
                           
                           
                              na priporočilo izvršnega direktorja potrdi organizacijsko strukturo programske pisarne;
                           
                        
                              (h)
                           
                           
                              sprejme večletni strateški načrt iz člena 21(1);
                           
                        
                              (i)
                           
                           
                              sprejme načrt dela in pripadajoče predvidene izdatke iz člena 21(2);
                           
                        
                              (j)
                           
                           
                              potrdi letno poročilo o dejavnostih, vključno s pripadajočimi ocenami odhodkov iz člena 22(1);
                           
                        
                              (k)
                           
                           
                              na priporočilo izvršnega direktorja po potrebi zagotovi notranje revizijske zmogljivosti Skupnega podjetja ECSEL;
                           
                        
                              (l)
                           
                           
                              na priporočilo izvršnega direktorja oblikuje komunikacijsko politiko Skupnega podjetja ECSEL;
                           
                        
                              (m)
                           
                           
                              po potrebi določi izvedbena pravila za Kadrovske predpise in Pogoje za zaposlitev v skladu s členom 6(3) te uredbe;
                           
                        
                              (n)
                           
                           
                              po potrebi določi pravila o napotitvah nacionalnih strokovnjakov v Skupno podjetje ECSEL in sprejemanju praktikantov v skladu s členom 7(2) te uredbe;
                           
                        
                              (o)
                           
                           
                              po potrebi ustanovi svetovalne skupine poleg organov Skupnega podjetja ECSEL;
                           
                        
                              (p)
                           
                           
                              po potrebi Komisiji predloži zahtevo za spremembo te uredbe, ki jo predlaga kateri koli član Skupnega podjetja ECSEL;
                           
                        
                              (q)
                           
                           
                              je odgovoren za vse naloge, ki niso posebej dodeljene posameznemu organu Skupnega podjetja ECSEL, in lahko take naloge dodeli kateremu koli organu Skupnega podjetja ECSEL.
                           
                        
            
         Člen 8
      
      
         Imenovanje, razrešitev ali podaljšanje mandata izvršnega direktorja
      
      
               
                  1.
               
               
                  Izvršnega direktorja imenuje upravni odbor s seznama kandidatov, ki ga po odprtem in preglednem izbirnem postopku predlaga Komisija. Komisija po potrebi zaprosi predstavnike ostalih članov Skupnega podjetja ECSEL, da sodelujejo v izbirnih postopkih.
                  Zlasti v predizbirni fazi izbirnega postopka je zagotovljena ustrezna zastopanost ostalih članov Skupnega podjetja ECSEL. V ta namen sodelujoče države ECSEL in zasebni člani soglasno imenujejo predstavnika in opazovalca v imenu upravnega odbora.
               
            
               
                  2.
               
               
                  Izvršni direktor je član osebja in je zaposlen kot začasni uslužbenec Skupnega podjetja ECSEL na podlagi točke (a) člena 2 Pogojev za zaposlitev.
                  Pri sklepanju pogodbe z izvršnim direktorjem Skupno podjetje ECSEL zastopa predsednik upravnega odbora.
               
            
               
                  3.
               
               
                  Mandat izvršnega direktorja traja tri leta. Po koncu mandata Komisija oceni uspešnost izvršnega direktorja ter prihodnje naloge in izzive Skupnega podjetja ECSEL, pri čemer po potrebi vključi sodelujoče države ECSEL in zasebne člane.
               
            
               
                  4.
               
               
                  Upravni odbor lahko na predlog Komisije, v katerem je upoštevana ocena iz odstavka 3, mandat izvršnemu direktorju enkrat podaljša za največ štiri leta.
               
            
               
                  5.
               
               
                  Izvršni direktor, ki se mu mandat podaljša, ob koncu celotnega obdobja ne sme sodelovati v drugem izbirnem postopku za isto delovno mesto.
               
            
               
                  6.
               
               
                  Izvršni direktor je lahko razrešen samo s sklepom upravnega odbora na predlog Komisije, ki po potrebi vključi sodelujoče države ECSEL in zasebne člane.
               
            
         Člen 9
      
      
         Naloge izvršnega direktorja
      
      
               
                  1.
               
               
                  Izvršni direktor je glavni vodstveni delavec, ki je odgovoren za vsakodnevno vodenje Skupnega podjetja ECSEL v skladu z odločitvami upravnega odbora.
               
            
               
                  2.
               
               
                  Izvršni direktor je pravni zastopnik Skupnega podjetja ECSEL. Odgovarja upravnemu odboru.
               
            
               
                  3.
               
               
                  Izvršni direktor izvršuje proračun Skupnega podjetja ECSEL.
               
            
               
                  4.
               
               
                  Izvršni direktor neodvisno izvaja zlasti naslednje naloge:
                  
                              (a)
                           
                           
                              konsolidira osnutek večletnega strateškega načrta, ki ga sestavljata večletna strateška agenda za raziskave in inovacije, ki jo je predlagal odbor zasebnih članov, ter večletne finančne perspektive, ki so jih predlagali javni organi, ter ga upravnemu odboru predloži v sprejetje;
                           
                        
                              (b)
                           
                           
                              pripravi predlog letnega proračuna, vključno s pripadajočim kadrovskim načrtom, ki določa število začasnih mest v vsakem razredu in funkcionalni skupini ter število pogodbenega osebja in napotenih nacionalnih strokovnjakov, izraženo v ekvivalentu polnega delovnega časa, ter ga upravnemu odboru predloži v sprejetje;
                           
                        
                              (c)
                           
                           
                              pripravi osnutek načrta dela, vključno z vsebino razpisov za zbiranje predlogov, ki so potrebni za izvajanje načrta raziskovalnih in inovacijskih dejavnosti, ki ga je predlagal odbor zasebnih članov, in pripadajoče predvidene izdatke, ki so jih predlagali javni organi, ter ga upravnemu odboru predloži v sprejetje;
                           
                        
                              (d)
                           
                           
                              upravnemu odboru predloži v mnenje letni zaključni račun;
                           
                        
                              (e)
                           
                           
                              pripravi letno poročilo o dejavnostih, vključno s podatki o pripadajočih odhodkih, in ga upravnemu odboru predloži v odobritev;
                           
                        
                              (f)
                           
                           
                              podpisuje posamezne sporazume in sklepe o dodelitvi nepovratnih sredstev;
                           
                        
                              (g)
                           
                           
                              podpisuje pogodbe o javnih naročilih;
                           
                        
                              (h)
                           
                           
                              izvaja komunikacijsko politiko Skupnega podjetja ECSEL;
                           
                        
                              (i)
                           
                           
                              organizira, vodi in nadzira poslovanje in osebje Skupnega podjetja ECSEL v mejah pooblastil, ki mu jih podeli upravni odbor v skladu s členom 6(2) te uredbe;
                           
                        
                              (j)
                           
                           
                              vzpostavi uspešen in učinkovit notranji kontrolni sistem, zagotovi njegovo delovanje in vse bistvene z njim povezane spremembe sporoča upravnemu odboru;
                           
                        
                              (k)
                           
                           
                              zagotovi ocenjevanje in upravljanje tveganja;
                           
                        
                              (l)
                           
                           
                              sprejme vse druge ukrepe, ki so potrebni za ocenjevanje napredka Skupnega podjetja ECSEL pri doseganju njegovih ciljev iz člena 2 te uredbe;
                           
                        
                              (m)
                           
                           
                              opravlja vse druge naloge, ki jih izvršnemu direktorju podeli ali naloži upravni odbor.
                           
                        
            
               
                  5.
               
               
                  Izvršni direktor ustanovi programsko pisarno, ki pod njegovo odgovornostjo izvaja vse podporne naloge, izhajajoče iz te uredbe. Programsko pisarno sestavlja osebje Skupnega podjetja ECSEL, opravlja pa zlasti naslednje naloge:
                  
                              (a)
                           
                           
                              podpira uvedbo in upravljanje ustreznega računovodskega sistema v skladu s finančnimi pravili Skupnega podjetja ECSEL;
                           
                        
                              (b)
                           
                           
                              upravlja razpise za zbiranje predlogov, določene v načrtu dela, in sporazume in sklepe o dodelitvi nepovratnih sredstev;
                           
                        
                              (c)
                           
                           
                              članom in drugim organom Skupnega podjetja ECSEL zagotavlja vse pomembne podatke in podporo, ki jih ti potrebujejo za opravljanje nalog, ter se odziva na njihove posebne zahteve;
                           
                        
                              (d)
                           
                           
                              deluje kot sekretariat organov Skupnega podjetja ECSEL in podpira vse svetovalne skupine, ki jih ustanovi upravni odbor.
                           
                        
            
         Člen 10
      
      
         Sestava odbora javnih organov
      
      Odbor javnih organov sestavljajo predstavniki javnih organov Skupnega podjetja ECSEL.
      Vsak javni organ imenuje predstavnika in glavnega delegata, ki ima glasovalne pravice v odboru javnih organov.
      
         Člen 11
      
      
         Delovanje odbora javnih organov
      
      
               
                  1.
               
               
                  Glasovalne pravice v odboru javnih organov se javnim organom dodelijo vsako leto sorazmerno z njihovimi finančnimi prispevki, ki jih v skladu s členom 18(4) v zadevnem letu namenijo za dejavnosti Skupnega podjetja ECSEL, pri čemer nobeden od članov v odboru javnih organov ne sme imeti več kot 50 % vseh glasovalnih pravic.
                  Če so manj kot tri sodelujoče države ECSEL izvršnemu direktorju sporočile svoj finančni prispevek v skladu s členom 18(4), ima Komisija 50 % glasovalnih pravic, preostalih 50 % pa se med sodelujoče države ECSEL razdeli enako.
                  Javni organi si prizadevajo doseči soglasje. Če soglasja ne dosežejo, odbor javnih organov odloča z večino najmanj 75 % vseh glasov, vključno z glasovi neprisotnih sodelujočih držav ECSEL.
                  Vsak javni organ ima pravico do veta pri vseh vprašanjih, ki se nanašajo na uporabo lastnega prispevka za Skupno podjetje ECSEL.
               
            
               
                  2.
               
               
                  Odbor javnih organov izvoli predsednika z najmanj dveletnim mandatom.
               
            
               
                  3.
               
               
                  Odbor javnih organov se redno sestaja najmanj dvakrat letno. Na zahtevo Komisije, večine predstavnikov sodelujočih držav ECSEL ali na zahtevo predsednika lahko skliče izredno sejo. Seje odbora javnih organov skliče predsednik, običajno pa potekajo na sedežu Skupnega podjetja ECSEL.
                  Odbor javnih organov je sklepčen, če soglašajo Komisija in najmanj trije glavni delegati sodelujočih držav ECSEL.
                  Izvršni direktor sodeluje v razpravah, razen če odbor javnih organov ne odloči drugače, vendar nima glasovalne pravice.
                  Vsaka država članica ali pridružena država, ki ni članica Skupnega podjetja ECSEL, lahko sodeluje v odboru javnih organov kot opazovalka. Opazovalci prejmejo vse relevantne dokumente in lahko svetujejo pri vseh odločitvah, ki jih sprejme odbor javnih organov. Vse opazovalce zavezujejo pravila o zaupnosti, ki se uporabljajo za člane odbora javnih organov.
                  Odbor javnih organov lahko po potrebi imenuje delovne skupine, ki jih skupaj koordinira eden ali več javnih organov.
                  Odbor javnih organov sprejme poslovnik.
               
            
         Člen 12
      
      
         Naloge odbora javnih organov
      
      Odbor javnih organov:
      
                  (a)
               
               
                  zagotavlja, da se pri dodeljevanju javnih sredstev udeležencem posrednih ukrepov upoštevata načeli poštenosti in preglednosti;
               
            
                  (b)
               
               
                  odobri postopkovna pravila za razpise za zbiranje predlogov ter za ocenjevanje, izbiranje in spremljanje posrednih ukrepov;
               
            
                  (c)
               
               
                  potrdi objavo razpisov za zbiranje predlogov v skladu z letnim načrtom dela;
               
            
                  (d)
               
               
                  na podlagi pogojev za sodelovanje in meril za oddajo po vrstnem redu razvrsti predloge, pri čemer upošteva njihov prispevek pri doseganju ciljev razpisa in sinergije z nacionalnimi prednostnimi nalogami;
               
            
                  (e)
               
               
                  odloča o dodeljevanju javnih sredstev za izbrane predloge v okviru proračunskih omejitev, pri čemer upošteva preverjanja, opravljena v skladu s členom 18(5). Taka odločitev je za sodelujoče države ECSEL zavezujoča brez kakršnih koli nadaljnjih ocenjevalnih ali izbirnih postopkov.
               
            
         Člen 13
      
      
         Sestava odbora zasebnih članov
      
      Odbor zasebnih članov sestavljajo predstavniki zasebnih članov Skupnega podjetja ECSEL.
      Vsak zasebni član imenuje svoje predstavnike in glavnega delegata, ki ima glasovalne pravice v odboru zasebnih članov.
      
         Člen 14
      
      
         Delovanje odbora zasebnih članov
      
      
               
                  1.
               
               
                  Odbor zasebnih članov se sestane vsaj dvakrat letno.
               
            
               
                  2.
               
               
                  Organ zasebnih članov lahko po potrebi imenuje delovne skupine, ki jih skupaj koordinira eden ali več članov.
               
            
               
                  3.
               
               
                  Odbor zasebnih članov izvoli predsednika.
               
            
               
                  4.
               
               
                  Odbor zasebnih članov sprejme poslovnik.
               
            
         Člen 15
      
      
         Naloge odbora zasebnih članov
      
      Odbor zasebnih članov:
      
                  (a)
               
               
                  pripravi in redno posodablja osnutek večletne strateške agende za raziskave in inovacije iz člena 21(1) za doseganje ciljev Skupnega podjetja ECSEL iz člena 2 te uredbe;
               
            
                  (b)
               
               
                  vsako leto pripravi osnutek načrta raziskovalnih in inovacijskih dejavnosti za naslednje leto, ki je podlaga za razpise za zbiranje predlogov iz člena 21(2);
               
            
                  (c)
               
               
                  izvršnemu direktorju v rokih, ki jih določi upravni odbor, predloži osnutek večletne strateške agende za raziskave in inovacije ter letni osnutek načrta raziskovalnih in inovacijskih dejavnosti;
               
            
                  (d)
               
               
                  organizira posvetovalni forum za zainteresirane strani, ki se ga lahko udeležijo vse javne in zasebne zainteresirane strani z interesom na področju elektronskih komponent in sistemov, da jih obvešča ter zbira povratne informacije o osnutku večletne strateške agende za raziskave in inovacije ter osnutku raziskovalnih in inovacijskih dejavnosti za določeno leto.
               
            
         Člen 16
      
      
         Viri financiranja
      
      
               
                  1.
               
               
                  Skupno podjetje ECSEL skupaj financirajo njegovi člani s finančnimi prispevki v obrokih in stvarnimi prispevki v zvezi s stroški, nastalimi zasebnim članom ali njihovim subjektom v sestavi in pridruženim subjektom pri izvajanju posrednih ukrepov, ki jih Skupno podjetje ECSEL ne povrne.
               
            
               
                  2.
               
               
                  Upravni stroški Skupnega podjetja ECSEL se krijejo s finančnimi prispevki iz:
                  
                              (a)
                           
                           
                              člena 3(1) te uredbe za finančni prispevek Unije v višini največ 15 255 000 EUR;
                           
                        
                              (b)
                           
                           
                              člena 4(2) te uredbe v višini največ 19 710 000 EUR ali 1 % vsote vseh stroškov vseh projektov, glede na to, kateri znesek je višji, vendar ne več kot 48 000 000 EUR, in
                           
                        
                              (c)
                           
                           
                              člena 19(2) te uredbe za dokončanje ukrepov, ki se izvajajo na podlagi uredb (ES) št. 72/2008 in (ES) št. 74/2008.
                           
                        Če se del prispevka za upravne stroške ne porabi, se lahko uporabi za kritje stroškov poslovanja Skupnega podjetja ECSEL.
               
            
               
                  3.
               
               
                  Stroški poslovanja Skupnega podjetja ECSEL se krijejo s:
                  
                              (a)
                           
                           
                              finančnim prispevkom Unije;
                           
                        
                              (b)
                           
                           
                              finančnimi prispevki sodelujočih držav ECSEL;
                           
                        
                              (c)
                           
                           
                              stvarnimi prispevki zasebnih članov ali njihovih subjektov v sestavi in pridruženih subjektov v zvezi s stroški, ki so tem nastali pri izvajanju posrednih ukrepov, pri čemer se odštejejo prispevki Skupnega podjetja ECSEL, sodelujočih držav ECSEL in ostali prispevki Unije za te stroške.
                           
                        
            
               
                  4.
               
               
                  Sredstva Skupnega podjetja ECSEL, ki se prispevajo v njegov proračun, sestavljajo naslednji prispevki:
                  
                              (a)
                           
                           
                              finančni prispevki članov za upravne stroške;
                           
                        
                              (b)
                           
                           
                              finančni prispevki članov za stroške, nastale s poslovanjem, vključno s finančnimi prispevki sodelujočih držav ECSEL, ki skupno podjetje pooblastijo v skladu s členom 17(1);
                           
                        
                              (c)
                           
                           
                              vsi prihodki, ki jih ustvari Skupno podjetje ECSEL;
                           
                        
                              (d)
                           
                           
                              vsi drugi finančni prispevki, sredstva in prihodki.
                           
                        Vse obresti od prispevkov, ki jih prejme Skupno podjetje ECSEL, se štejejo za njegove prihodke.
               
            
               
                  5.
               
               
                  Če člani Skupnega podjetja ECSEL ne izpolnijo obveznosti v zvezi z dogovorjenim finančnim prispevkom, jih izvršni direktor o tem pisno obvesti in določi razumen rok, do katerega morajo obveznosti poravnati. Če obveznosti do navedenega roka ne izpolnijo, izvršni direktor skliče sejo upravnega odbora, na kateri se odloča o tem, ali se članstvo tega člana prekliče oziroma ali se sprejmejo drugi ukrepi, dokler ta član obveznosti ne izpolni.
               
            
               
                  6.
               
               
                  Vsa sredstva in dejavnosti Skupnega podjetja ECSEL so namenjene doseganju ciljev iz člena 2 te uredbe.
               
            
               
                  7.
               
               
                  Skupno podjetje ECSEL ima v lasti vsa sredstva, ki jih ustvari ali ki so bili nanj preneseni za izpolnjevanje ciljev iz člena 2 te uredbe.
               
            
               
                  8.
               
               
                  Razen v primeru prenehanja opravljanja dejavnosti Skupnega podjetja ECSEL se kakršni koli presežki prihodkov članom Skupnega podjetja ECSEL ne izplačajo.
               
            
         Člen 17
      
      
         Prispevki sodelujočih držav ECSEL
      
      
               
                  1.
               
               
                  Sodelujoče države ECSEL lahko Skupno podjetje ECSEL pooblastijo za izvrševanje svojih prispevkov, namenjenih udeležencem posrednih ukrepov, s sporazumi o dodelitvi nepovratnih sredstev z udeleženci, ki jih sklene Skupno podjetje ECSEL. Skupno podjetje ECSEL lahko pooblastijo tudi za izplačevanje njihovih prispevkov za udeležence ali pa plačila opravijo sami na podlagi preverjanj, ki jih opravi Skupno podjetje ECSEL.
               
            
               
                  2.
               
               
                  Če sodelujoča država ECSEL Skupnega podjetja ECSEL ne pooblasti, kot je navedeno v odstavku 1, sprejme vse potrebne ukrepe, da v časovnem okviru, ki ustreza časovnemu okviru sporazumov Skupnega podjetja ECSEL o dodelitvi nepovratnih sredstev, sklene lastne sporazume o dodelitvi nepovratnih sredstev. Preverjanje upravičenosti stroškov, ki ga opravi Skupno podjetje ECSEL v skladu s členom 18(7), lahko sodelujoča država ECSEL uporabi kot del lastnega plačilnega postopka.
               
            
               
                  3.
               
               
                  Sodelovanje med sodelujočimi državami ECSEL in Skupnim podjetjem ECSEL se določi v upravni ureditvi, ki jo sklenejo subjekti, ki jih v ta namen imenujejo sodelujoče države ECSEL, in Skupno podjetje ECSEL.
               
            
               
                  4.
               
               
                  Če sodelujoče države ECSEL pooblastijo Skupno podjetje ECSEL v skladu z odstavkom 1, se upravne ureditve iz odstavka 3 dopolnijo z letnimi ureditvami med subjekti, ki jih v ta namen imenujejo sodelujoče države ECSEL, in Skupnim podjetjem ECSEL, v katerih so določeni pogoji za finančni prispevek sodelujočih držav ECSEL k Skupnemu podjetju ECSEL.
               
            
               
                  5.
               
               
                  Države članice, pridružene države in tretje države, ki niso članice Skupnega podjetja ECSEL, lahko s Skupnim podjetjem ECSEL sklenejo podobne ureditve.
               
            
         Člen 18
      
      
         Financiranje posrednih ukrepov
      
      
               
                  1.
               
               
                  Skupno podjetje ECSEL posredne ukrepe podpira z odprtimi in konkurenčnimi razpisi za zbiranje predlogov, javna sredstva pa se dodeljujejo v okviru razpoložljivih proračunskih sredstev. Javne podpore v okviru te pobude ne posegajo v pravila o državnih pomočeh.
               
            
               
                  2.
               
               
                  Finančni prispevek javnih organov je prispevek iz točke (a) člena 16(3) in točke (b) člena 16(3), ki se udeležencem posrednih ukrepov izplača kot vračilo upravičenih stroškov. Posamezne stopnje povračila Unije in vsake sodelujoče države ECSEL se vključijo v načrt dela.
               
            
               
                  3.
               
               
                  Javni organi izvršnemu direktorju pravočasno za pripravo osnutka proračuna Skupnega podjetja ECSEL sporočijo svoje finančne obveznosti, ki so jih rezervirali za posamezne razpise za zbiranje predlogov iz načrta dela, po potrebi v skladu s členom 17(1), pri čemer upoštevajo obseg raziskovalnih in inovacijskih dejavnosti, ki jih določa načrt dela.
               
            
               
                  4.
               
               
                  Izvršni direktor preveri upravičenost prosilcev do financiranja s sredstvi Unije, sodelujoče države ECSEL pa upravičenost prosilcev glede na vnaprej določena nacionalna merila za financiranje ter rezultate sporočijo izvršnemu direktorju.
               
            
               
                  5.
               
               
                  Na podlagi preverjanj iz odstavka 4 izvršni direktor sestavi predlagani seznam posrednih ukrepov, izbranih za financiranje, po vložnikih in ga predloži odboru javnih organov, ki odloča o najvišjem dodeljenem znesku javnih sredstev v skladu s točko (e) člena 12 ter izvršnega direktorja pooblasti, da z zadevnimi udeleženci sklene sporazume.
               
            
               
                  6.
               
               
                  Skupno podjetje ECSEL sprejme vse potrebne ukrepe, vključno s preverjanjem upravičenosti stroškov, da zadevnim udeležencem zagotovi javna sredstva v skladu z ureditvami iz člena 17(3) in (4).
               
            
               
                  7.
               
               
                  Sodelujoče države ECSEL lahko zahtevajo samo tista poročila o tehničnem spremljanju in reviziji, ki jih zahteva Skupno podjetje ECSEL.
               
            
         Člen 19
      
      
         Finančne obveznosti
      
      Finančne obveznosti Skupnega podjetja ECSEL ne smejo biti višje od zneska finančnih sredstev, ki je na razpolago ali ki ga v njegov proračun dodelijo njegovi člani.
      
         Člen 20
      
      
         Proračunsko leto
      
      Proračunsko leto traja od 1. januarja do 31. decembra.
      
         Člen 21
      
      
         Operativno in finančno načrtovanje
      
      
               
                  1.
               
               
                  Večletni strateški načrt določa strategijo in načrte za doseganje ciljev Skupnega podjetja ECSEL iz člena 2 te uredbe, ki jih v večletni strateški agendi za raziskave in inovacije določi odbor zasebnih članov, v večletnih finančnih perspektivah pa javni organi. Določa prednostne naloge na področju raziskav in inovacij za razvoj in prevzem ključnih kompetenc za elektronske komponente in sisteme na različnih področjih uporabe, da bi povečali evropsko konkurenčnost ter pomagali ustvariti nove trge in družbene aplikacije. Pregleduje se redno glede na razvoj potreb gospodarstva v Evropi.
               
            
               
                  2.
               
               
                  Izvršni direktor upravnemu odboru predloži v sprejem osnutek letnega ali večletnega načrta dela, ki vsebuje načrt raziskovalnih in inovacijskih dejavnosti, upravne dejavnosti ter pripadajoče predvidene izdatke.
               
            
               
                  3.
               
               
                  Delovni načrt se sprejme do konca leta pred letom njegovega izvajanja. Delovni načrt je javno dostopen.
               
            
               
                  4.
               
               
                  Izvršni direktor pripravi predlog letnega proračuna za naslednje leto in ga predloži upravnemu odboru v sprejetje.
               
            
               
                  5.
               
               
                  Letni proračun za posamezno leto sprejme upravni odbor do konca predhodnega leta.
               
            
               
                  6.
               
               
                  Letni proračun se prilagodi zaradi upoštevanja zneska finančnega prispevka Unije, kot je določen v proračunu Unije.
               
            
         Člen 22
      
      
         Operativno in finančno poročanje
      
      
               
                  1.
               
               
                  Izvršni direktor letno poroča upravnemu odboru o izpolnjevanju svojih obveznosti v skladu s finančnimi pravili Skupnega podjetja ECSEL.
                  Izvršni direktor v dveh mesecih po zaključku vsakega proračunskega leta upravnemu odboru v odobritev predloži letno poročilo o dejavnostih in napredku Skupnega podjetja ECSEL v preteklem koledarskem letu, zlasti v zvezi z letnim delovnim načrtom za zadevno leto. Letno poročilo o dejavnostih med drugim vsebuje informacije o naslednjih zadevah:
                  
                              (a)
                           
                           
                              raziskavah, inovacijah in drugih izvedenih ukrepih ter z njimi povezanih odhodkih;
                           
                        
                              (b)
                           
                           
                              predloženih ukrepih, vključno z razčlenitvijo glede na vrsto udeleženca, vključno z MSP, in glede na državo;
                           
                        
                              (c)
                           
                           
                              ukrepih, izbranih za financiranje, skupaj z razčlenitvijo glede na vrsto udeleženca, vključno z MSP, in glede na državo, ter prispevki Skupnega podjetja ECSEL in sodelujočih držav ECSEL za posamezne udeležence in posredne ukrepe.
                           
                        
            
               
                  2.
               
               
                  Letno poročilo o dejavnostih se po odobritvi upravnega odbora objavi.
               
            
               
                  3.
               
               
                  Računovodja Skupnega podjetja ECSEL do 1. marca naslednjega proračunskega leta računovodji Komisije in Računskemu sodišču pošlje začasni zaključni račun.
                  Skupno podjetje ECSEL do 31. marca naslednjega proračunskega leta Evropskemu parlamentu, Svetu in Računskemu sodišču pošlje poročilo o upravljanju proračuna in finančnem poslovodenju.
                  Po prejemu opažanj Računskega sodišča o začasnem zaključnem računu Skupnega podjetja ECSEL v skladu s členom 148 Uredbe (EU, Euratom) št. 966/2012 računovodja Skupnega podjetja ECSEL pripravi končni zaključni račun Skupnega podjetja ECSEL, izvršni direktor pa ga predloži upravnemu odboru v mnenje.
                  Upravni odbor poda mnenje o končnem zaključnem računu Skupnega podjetja ECSEL.
                  Izvršni direktor do 1. julija naslednjega proračunskega leta pošlje končni zaključni račun in mnenje upravnega odbora Evropskemu parlamentu, Svetu, Komisiji in Računskemu sodišču.
                  Končni zaključni račun se objavi v Uradnem listu Evropske unije do 15. novembra naslednjega proračunskega leta.
                  Izvršni direktor predloži Računskemu sodišču odgovor na opažanja v letnem poročilu do 30. septembra. Izvršni direktor ta odgovor posreduje tudi upravnemu odboru.
                  Izvršni direktor predloži Evropskemu parlamentu na njegovo zahtevo vse potrebne informacije za nemoteno izvajanje postopka razrešnice za zadevno proračunsko leto v skladu s členom 165(3) Uredbe (EU, Euratom) št. 966/2012.
               
            
         Člen 23
      
      
         Notranja revizija
      
      Notranji revizor Komisije bi moral imeti v zvezi s Skupnim podjetjem ECSEL enaka pooblastila kakor v zvezi s službami Komisije.
      
         Člen 24
      
      
         Odgovornost članov in zavarovanje
      
      
               
                  1.
               
               
                  Finančna odgovornost članov Skupnega podjetja ECSEL za dolgove Skupnega podjetja ECSEL je omejena na prispevek, ki so ga ti že plačali za upravne stroške.
               
            
               
                  2.
               
               
                  Skupno podjetje ECSEL sklene in ima ustrezno zavarovanje.
               
            
         Člen 25
      
      
         Nasprotje interesov
      
      
               
                  1.
               
               
                  Skupno podjetje ECSEL, njegovi organi in osebje se pri opravljanju dejavnosti izogibajo vsakršnemu nasprotju interesov.
               
            
               
                  2.
               
               
                  Upravni odbor Skupnega podjetja ECSEL za svoje člane, organe in osebje sprejme pravila o preprečevanju in reševanju nasprotij interesov. Ta pravila vsebujejo določbe za izogibanje nasprotjem interesov pri predstavnikih članov Skupnega podjetja ECSEL, ki so v upravnem odboru ali odboru javnih organov.
               
            
         Člen 26
      
      
         Prenehanje delovanja
      
      
               
                  1.
               
               
                  Skupno podjetje ECSEL preneha delovati ob koncu obdobja, ki je določen v členu 1 te uredbe.
               
            
               
                  2.
               
               
                  Poleg odstavka 1 se postopek prenehanja začne samodejno, če se Unija ali vsi zasebni člani odpovejo članstvu v Skupnem podjetju ECSEL.
               
            
               
                  3.
               
               
                  Za vodenje postopkov v zvezi s prenehanjem delovanja Skupnega podjetja ECSEL upravni odbor imenuje enega ali več likvidacijskih upraviteljev, ki ravnajo v skladu z odločitvami upravnega odbora.
               
            
               
                  4.
               
               
                  Ko Skupno podjetje ECSEL preneha delovati, se njegova sredstva uporabijo za kritje njegovih obveznosti in odhodkov, povezanih z njegovim prenehanjem delovanja. Vsi presežki se porazdelijo med člane, ki so bili ob prenehanju delovanja udeleženi v skupnem podjetju, sorazmerno z njihovim finančnim prispevkom k Skupnemu podjetju ECSEL. Vsi presežki v korist Unije se vrnejo v proračun Unije.
               
            
               
                  5.
               
               
                  Za ustrezno upravljanje sporazumov ali sklepov Skupnega podjetja ECSEL ter pogodb o naročilih, ki veljajo dlje po prenehanju opravljanja dejavnosti Skupnega podjetja ECSEL, se uvede ad hoc postopek.